Broj: 711-I-900-P-94-21/23-06-23

Zagreb, 11. svibnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika** **Marina Gregorovića, zamjenika gradonačelnika Grada Cresa u razdoblju od 8. lipnja 2017. do 10. lipnja 2021. i gradonačelnika Grada Cresa od 11. lipnja 2021.,** pokrenutom Odlukom Povjerenstva broj: 711-I-2138-P-94-21/22-04-23 od 9. rujna 2022., na 7. sjednici, održanoj 11. svibnja 2023., donosi sljedeću

**ODLUKU**

1. **Primanjem mjesečne naknade u neto iznosu od 1.000,00 kuna za obavljanje funkcije predsjednika Upravnog vijeća Županijske lučke uprave Cres u razdoblju od lipnja do kolovoza 2017. godine dužnosnik Marin Gregorović, zamjenik gradonačelnika Grada Cresa u razdoblju od 8. lipnja 2017. do 10. lipnja 2021. i gradonačelnik Grada Cresa od 11. lipnja 2021., počinio je povredu članka 14. stavka 2. ZSSI-a.**
2. **Za povredu ZSSI-a opisanu pod točkom I. ove izreke, dužnosniku Marinu Gregoroviću izriče se sankcija iz članka 42. stavka 1. točke 1. ZSSI-a, opomena.**

Obrazloženje

Povjerenstvo je 26. travnja 2021. zaprimilo prijavu mogućeg sukoba interesa protiv obveznika Marina Gregorovića, tada zamjenika gradonačelnika Grada Cresa, koja je u Povjerenstvu zaprimljena pod brojem: 711-U-1560-P-94/21-01-2 te povodom koje je otvoren predmet broj P-94/21. U prijavi se u bitnome navodi da dužnosnik u izvješću o imovinskom stanju nije naveo naknadu za obavljanje funkcije predsjednika Upravnog vijeća Lučke uprave.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

 Uvidom u Registar dužnosnika utvrđeno je da je Marin Gregorović obnašao dužnost zamjenika gradonačelnika Grada Cresa u razdoblju od 8. lipnja 2017. do 10. lipnja 2021., a da od 11. lipnja 2021. obnaša dužnost gradonačelnika Grada Cresa te je stoga, povodom obnašanja navedenih dužnosti, bio u obvezi postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti te o pokretanju ili nepokretanju postupka Povjerenstvo donosi pisanu odluku.

Povjerenstvo je na 185. sjednici, održanoj 9. rujna 2022., pokrenulo postupak za odlučivanje o sukobu interesa protiv dužnosnika Marina Gregorovića, zamjenika gradonačelnika Grada Cresa u razdoblju od 8. lipnja 2017. do 10. lipnja 2021. i gradonačelnika Grada Cresa od 11. lipnja 2021., zbog moguće povrede članka 14. stavka 2. ZSSI-a, koja proizlazi iz primanja mjesečne naknade u iznosu od 1.000,00 kuna za obavljanje funkcije predsjednika Upravnog vijeća Županijske lučke uprave Cres u razdoblju od lipnja 2017. do kolovoza 2017. istodobno s obnašanjem navedenih dužnosti.

U tijeku postupka izvršen je uvid u prijavu od 26. travnja 2021. godine, uvid u Registar dužnosnika, uvid u sudski registar Trgovačkog suda u Rijeci, uvid u Zapisnik sa sastanka Upravnog vijeća Županijske lučke uprave Cres od 25. listopada 2017. godine, dopis Županijske lučke uprave Cres od 7. lipnja 2021. godine, Odluku o imenovanju i razrješenju predsjednika i članova upravnih vijeća županijskih lučkih uprava na području Primorsko-goranske županije od 2. rujna 2013. godine, Odluku o imenovanju predsjednika i članova upravnih vijeća županijskih lučkih uprava na području Primorsko-goranske županije od 18. rujna 2017. godine, Službene novine (glasilo) Primorsko-goranske županije br. 14. od 13. svibnja 2011. godine, Službene novine (glasilo) Primorsko-goranske županije br. 9. od 26. ožujka 2015. godine, Službene novine (glasilo) Primorsko-goranske županije br. 28. od 3. studenog 2016. godine, Službene novine (glasilo) Primorsko-goranske županije br. 30. od 20. listopada 2017. godine, Službene novine (glasilo) Primorsko-goranske županije br. 34. od 24. studenog 2017. godine, Službene novine (glasilo) Primorsko-goranske županije br. 15. od 18. svibnja 2018. godine te uvid u očitovanje obveznika od 20. prosinca 2022. godine.

Iz očitovanja dužnosnika od 20. prosinca 2022. proizlazi da na navode u predmetnoj odluci nema primjedbi te potvrđuje točnost činjenica. Dalje navodi da stupivši na dužnost zamjenika gradonačelnika Grada Cresa, koju je obavljao volonterski, nije bio upoznat s ograničenjima iz ZSSI-a te da je prilikom ispunjavanja imovinske kartice naveo sve relevantne informacije o imovini te članstvo u Upravnom vijeću Županijske lučke uprave Cres, kao i da je prilikom ispunjavanja telefonski kontaktirao Povjerenstvo gdje je upozoren da ne može primati naknadu za rad u Upravnom vijeću i istodobno obnašati dužnost zamjenika gradonačelnika Grada Cresa, neovisno radi li se o profesionalnom ili volonterskom obnašanju dužnosti. U nastavku dužnosnik navodi da je potom postupio sukladno uputi Povjerenstva izvijestivši Županijsku lučku upravu Cres da mu se prestane isplaćivati naknada za rad u Upravnom vijeću kao i da je vrijednost spornih naknada od lipnja do kolovoza 2017. godine refundirao Županijskoj lučkoj upravi Cres na način koji su mu stručne službe tada predložile - odrekavši se materijalnih troškova za nekoliko idućih službenih putovanja u Rijeku i Zagreb – te je vjerojatno vrijednost troškova premašila i sporne naknade zbog čega smatra da ni na koji način nije oštetio Županijsku lučku upravu Cres ili stekao nepripadajuću materijalnu dobit.

Dopisom broj: 711-I-909-P-94/21-02-11 od 21. svibnja 2021. Povjerenstvo je od Županijske lučke uprave Cres zatražilo očitovanje od kada je Marin Gregorović član Upravnog vijeća iste lučke uprave i je li mu, i u kojim iznosima, isplaćivana naknada za obavljanje navedene funkcije.

Županijska lučka uprava Cres na spomenuto je traženje dostavila dopis od 7. lipnja 2021. godine iz kojeg proizlazi da je Odlukom o imenovanju i razrješenju predsjednika i članova upravnih vijeća županijskih lučkih uprava na području Primorsko-goranske županije od 2. rujna 2013. (KLASA: 022-04/13-01/33, URBROJ: 2170/1-01-01/5-13-21) Marin Gregorović imenovan predsjednikom Upravnog vijeća Županijske lučke uprave Cres u svom prvom mandatu, a Odlukom o imenovanju i razrješenju predsjednika i članova upravnih vijeća županijskih lučkih uprava na području Primorsko-goranske županije od 18. rujna 2017. (KLASA: 022-04/17-01/33, URBROJ: 2170/1-01-01/5-17-31) imenovan je predsjednikom istog Upravnog vijeća u drugom mandatu. Odlukom o određivanju naknade vijećnicima i predsjednika Upravnog vijeća Županijske lučke uprave Cres od 25. listopada 2017. u članku 2. navodi se kako se predsjedniku Upravnog vijeća ne isplaćuje naknada za obavljanje dužnosti na njegov zahtjev. Nadalje proizlazi i da nakon imenovanja u drugom mandatu za predsjednika Upravnog vijeća Županijske lučke uprave Cres 18. rujna 2017. ovdje dužnosnik nije primao naknadu za obavljanje navedene funkcije te da je naknadu primao u svom prvom mandatu od rujna 2013. do kolovoza 2017. u neto iznosu od 1.000,00 kn. U prilogu očitovanja Županijske lučke uprave Cres dostavljene su preslike spomenutih odluka o imenovanju i razrješenju predsjednika i članova upravnih vijeća županijskih lučkih uprava na području Primorsko-goranske županije od 2. rujna 2013. i 18. rujna 2017. kao i Odluke o određivanju naknade vijećnicima i predsjednika Upravnog vijeća koje ostvaruju u obnašanju vijećničkih dužnosti od 25. listopada 2017., KLASA: 342-01/17-03/24, URBROJ: 2170/1-17-1, kojom je u članku 2. utvrđeno da se predsjedniku Upravnog vijeća ne isplaćuje naknada za obavljanje dužnosti na njegov vlastiti zahtjev.

Uvidom u podatke sudskog registra Trgovačkog suda u Rijeci utvrđeno je da je pod MBS: 040148734 upisana ustanova Županijska lučka uprava Cres čiji je jedini osnivač navedene ustanove Primorsko-goranska županija.

Uvidom u Odluku o utvrđivanju popisa pravnih osoba od posebnog interesa za Primorsko-goransku županiju koja je objavljena Službenim novinama (glasilu) Primorsko-goranske županije, br. 14 iz 2011. godine, utvrđeno je da je Županijska lučka uprava Cres navedena kao pravna osoba od posebnog interesa za Primorsko-goransku županija.

 U postupku je utvrđeno da je dužnosnik Marin Gregorović za vrijeme obnašanja dužnosti zamjenika gradonačelnika Grada Cresa u razdoblju od 8. lipnja 2017. do 10. lipnja 2021., istovremeno obnašao i funkciju predsjednika Upravnog vijeća Županijske lučke uprave Cres pri čemu je navedena pravna osoba utvrđena kao pravna osoba od posebnog interesa za Primorsko-goransku županiju.

Člankom 14. stavkom 2. ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 14. stavkom 4. ZSSI određeno je da predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Sukladno navedenim odredbama ZSSI-a za istovremeno obnašanje dužnosti zamjenika gradonačelnika Grada Cresa i funkcije predsjednika Upravnog vijeća Županijske lučke uprave Cres nije postojala zapreka te za isto nije utvrđena povreda zakona budući da nema zapreke da bi isti mogao obavljati dužnost člana upravnog vijeća ustanove od posebnog interesa za jedinicu lokalne odnosno područne (regionalne) samouprave.

Nadalje, s obzirom na to da iz provedenih dokaza (očitovanje obveznika kao i dopis ŽLU Cres od 10. lipnja 2021. i Registra dužnosnika) jasno i nedvojbeno proizlazi da je za obavljanje predsjednika upravnog vijeća ustanove primao mjesečnu naknadu u neto iznosu od 1.000,00 kuna u razdoblju od lipnja do kolovoza 2017. godine, kao i da je stupio na dužnost zamjenika gradonačelnika grada Cresa dana 8. lipnja 2017. godine, time je utvrđeno da predmetno predstavlja postupanje suprotno zakonu te je utvrđeno da je primanjem navedene naknade u razdoblju od lipnja do kolovoza 2017. godine dužnosnik počinio povredu čl. 14. stavka 2. ZSSI-a.

Povjerenstvo je stoga donijelo odluku kao u točki I. izreke.

Člankom 42. ZSSI-a propisane su sankcije koje se mogu izreći za povredu odredbi zakona, čime Povjerenstvo može izreći sankcije iz stavka 1. odnosno sankciju opomene, obustavu isplate dijela neto mjesečne plaće i javno objavljivanje odluke Povjerenstva.

Člankom 43. ZSSI-a propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo je na temelju okolnosti iz spisa i provedenih dokaza, imajući u vidu kratko razdoblje u kojem je dužnosnik primao spornu naknadu kao i da je na zahtjev dužnosnika izvršena obustava plaćanja naknade, a po saznanju da je primanje naknade za obnašanje funkcije predsjednika Upravnog vijeća ustanove, uz istovremeno obnašanje dužnosti zamjenika gradonačelnika Grada Cresa protivno odredbama ZSSI-a te da je prema navodima iz očitovanja dužnosnika izvršena refundacija iznosa primljenih naknada na način da se dužnosnik odrekao materijalnih troškova za službena putovanja koja su uslijedila, utvrdilo izricanje sankcije u obliku opomene. Ujedno, osim predmetnog postupka protiv dužnosnika nije pokrenut drugi postupak zbog mogućeg sukoba interesa niti je donesena druga odluka kojom je utvrđeno da je svojim postupanjem ili propuštanjem postupanja prethodno povrijedio odredbe ZSSI-a.

Slijedom navedenog, Povjerenstvo je donijelo odluku kako je navedeno u točki II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marin Gregorović, osobnom dostavom
2. Podnositelju prijavu
3. Objava na internetskoj stranici Povjerenstva
4. Pismohrana